b'\n_START_ARTICLE_\nAntarktika\n_START_SECTION_\nEtymologi\n_START_PARAGRAPH_\nDen f\xc3\xb8rste formelle bruken av navnet \xc2\xabAntarktis\xc2\xbb som kontinentets navn i 1890-\xc3\xa5rene tilskrives den skotske kartografen John George Bartholomew. Navnet Antarktis er romanisert versjon av det greske sammensatte ordet \xe1\xbc\x80\xce\xbd\xcf\x84\xce\xb1\xcf\x81\xce\xba\xcf\x84\xce\xb9\xce\xba\xce\xae (antarktik\xc3\xa9), feminin av \xe1\xbc\x80\xce\xbd\xcf\x84\xce\xb1\xcf\x81\xce\xba\xcf\x84\xce\xb9\xce\xba\xcf\x8c\xcf\x82 (antarktikos), som betyr "motsatt Arktis", "motsatt av nord ".\n_START_SECTION_\nHistorie\n_START_PARAGRAPH_\nTroen p\xc3\xa5 eksistensen av et Terra Australis \xe2\x80\x93 et enormt kontinent langt syd p\xc3\xa5 kloden som \xc2\xabbalanserer\xc2\xbb de nordlige landene i Europa, samt Asia og Nord-Afrika \xe2\x80\x93 har eksistert siden Ptolemaios\' tid (1. \xc3\xa5rhundre e.Kr.), som fremla id\xc3\xa9en om \xc3\xa5 bevare symmetrien til alle kjente landomr\xc3\xa5der i verden. Fremstillinger av et stort sydlig landomr\xc3\xa5de var vanlig p\xc3\xa5 kart som Piri Reis-kartet fra Tyrkia tidlig i det 16. \xc3\xa5rhundre. Selv sent i det 17. \xc3\xa5rhundre, etter at oppdagere fant ut at S\xc3\xb8r-Amerika og Australia ikke var en del av myten om \xc2\xabAntarktis\xc2\xbb, trodde geografer at kontinentet var mye st\xc3\xb8rre enn sin faktiske st\xc3\xb8rrelse._NEWLINE_Det er generelt akseptert at den russiske ekspedisjonen i 1820 ledet av Michail Lazarev og Fabian Gottlieb von Bellingshausen var de f\xc3\xb8rste som bekreftet kontinentets eksistens. Imidlertid forble kontinentet for det meste fors\xc3\xb8mt gjennom resten av det 19. \xc3\xa5rhundre p\xc3\xa5 grunn av stedets ugjestmilde milj\xc3\xb8, isolasjon og mangel p\xc3\xa5 ressurser._NEWLINE_Antarktis-traktaten ble signert i 1959 av tolv land; per dags dato er det 45 land som har signert traktaten. Denne traktaten forbyr milit\xc3\xa6re aktiviteter og gruvedrift etter mineraler og st\xc3\xb8tter vitenskapelig forskning, og beskytter kontinentets \xc3\xb8kologiske sone. P\xc3\xa5g\xc3\xa5ende eksperimenter blir utf\xc3\xb8rt av over 4000 forskere av forskjellige nasjonaliteter og innen forskjellige forskningsomr\xc3\xa5der.\n_START_SECTION_\nKlima\n_START_PARAGRAPH_\nAntarktika er det kaldeste kontinentet p\xc3\xa5 jorden og er ogs\xc3\xa5 kaldere enn Arktis.  Den laveste lufttemperaturen m\xc3\xa5lte noensinne p\xc3\xa5 jorden er \xe2\x88\x9289,2\xc2\xa0\xc2\xb0C p\xc3\xa5 den russiske stasjonen Vostok.  Innlandstemperaturen n\xc3\xa5r under \xe2\x88\x9280\xc2\xa0\xc2\xb0C om vinteren og mellom 5 og 15\xc2\xa0\xc2\xb0C ved kysten om sommeren.  P\xc3\xa5 nesten hele det antarktiske kontinent har den varmeste m\xc3\xa5neden en gjennomsnittstemperatur under frysepunktet.  Selv om sommeren er temperaturen ofte lavere enn \xe2\x88\x9230\xc2\xa0\xc2\xb0C i innlandet, hvor gjennomsnittstemperaturen om vinteren er mellom \xe2\x88\x9250 og \xe2\x88\x9260\xc2\xa0\xc2\xb0C._NEWLINE_Det enorme Antarktisplat\xc3\xa5et er en sn\xc3\xb8dekt \xc3\xb8rken; den gjennomsnittlige \xc3\xa5rlige nedb\xc3\xb8rsmengden p\xc3\xa5 Sydpolen er mindre enn 100\xc2\xa0mm.  Antarktishalv\xc3\xb8ya er det v\xc3\xa5teste omr\xc3\xa5det med ca. 1\xc2\xa0m \xc3\xa5rsnedb\xc3\xb8r.  Ved kysten bl\xc3\xa5ser det ofte katabatiske vinder av storm styrke, men i innlandet er vinden vanligvis mer moderat.\n_START_SECTION_\nGeologi\n_START_PARAGRAPH_\nFor 200 millioner \xc3\xa5r siden var Antarktika en del av superkontinentet Gondwana, som ogs\xc3\xa5 inkluderte Afrika, Australia, New Zealand, India og S\xc3\xb8r-Amerika. Indre spenninger gjorde at Gondwanaland delte seg, og kontinentene kom i drift. Antarktika fikk sin n\xc3\xa5v\xc3\xa6rende form og plassering for ca. 30 millioner \xc3\xa5r siden. _NEWLINE_Fossiler av blant annet bregner, ferskvannsfisk, amfibier og krypdyr viser at Antarktika ikke alltid har v\xc3\xa6rt dekket av is. Dannelsen av iskappen tok til for omkring 34 millioner \xc3\xa5r siden og besto av tre faser. Den f\xc3\xb8rste fasen tok cirka 200\xc2\xa0000\xc2\xa0\xc3\xa5r og kan if\xc3\xb8lge moderne forskning ha f\xc3\xb8rt til at gruppen med bardehvaler (Mysticeti) oppsto. I f\xc3\xb8rste fase antar man at isen bare dekket fjelltoppene. Andre fase tok til for cirka 14 millioner \xc3\xa5r siden, da den globale temperaturen sank med cirka 8 \xc2\xb0C. Det viser isotope data fra ulike havdyp. Dette f\xc3\xb8rte til at isen fr\xc3\xb8s fast i steinformasjonene, som siden har beveget seg sv\xc3\xa6rt lite. Forskerne g\xc3\xa5r derfor ut fra at landskapet under isen m\xc3\xa5 v\xc3\xa6re godt bevart. Martin J. Siegert, ved University of Edinburgh, hevder at det trolig finnes bevart vegetasjon under isen. Han tror landskapet ville lignet mye p\xc3\xa5 dagens Patagonia._NEWLINE_I dag er n\xc3\xa6r 99\xc2\xa0% av Antarktika dekket av en permanent iskappe som i gjennomsnitt er ca. 2000 m tykk. Flere steder stikker fjelltopper (nunataker) opp gjennom isen. St\xc3\xb8rre isfrie omr\xc3\xa5der, s\xc3\xa5kalte oaser, har oppst\xc3\xa5tt der isen har trukket seg tilbake, og der smeltingen skjer raskere enn akkumuleringen av sn\xc3\xb8. S\xc3\xa5kalte t\xc3\xb8rre daler er isfrie fordi det faller ekstremt lite nedb\xc3\xb8r der._NEWLINE_Norges forskning p\xc3\xa5 geologi p\xc3\xa5 Antarktis ledes av Norges geologiske unders\xc3\xb8kelse.'